Altaelva i Finnmark er én av Norges mest populære lakseelver. Det får lokalsamfunnet merke midt på sommeren. I perioden fra sankthans til midten av juli er det bonanza i elva. Da invaderes Alta av styrtrike lakseentusiaster som ikke snur på krona.

I helga kommer John Fredriksen i helikopter for å fiske ved Sautso, noen mil sørøst for Alta, skriver Dagens Næringsliv. Bjørn Rune Gjelsten har som kjent i mange år fisket i både Målselva og Altaelva. Han kommer ifølge avisa til Alta i sitt eget privatfly.

SE VIDEO: Fem mann fikk to døgn i Altaelva for å lage reklamefilm for rike amerikanere

Fullt av privatfly

Natt til onsdag var flyplassen i Alta full av privatfly, skriver Finnmark Dagblad.

– Forleden natt var 10 privatfly parkert på Alta lufthavn. Hit har det kommet milliardærer i mange tiår for å fiske i lakseelva, forteller Knut Dahl, som er ansvarlig for chartertrafikken på lufthavna i Alta.

Han har det ganske travelt for tiden.

Milliardærer

En dame i 80-årene eier den største flygemaskinen på plassen. Den koster ifølge Dahl 24 millioner dollar og dersom noen ønsker å leie seg flyet vil det koste 4.500 dollar ... I timen. Det tilsvarer nesten 28.000 norske kroner i leie.

– Og det er uten crewet. De koster 1.800 dollar dagen ekstra, smiler han.

Med andre ord over 11.000 kroner i døgnet. Hvis hun leier flyet i én time, blir da totalprisen på nesten 40.000 norske kroner for den godt voksne laksefiskeren.

– Hun er en lidenskapelig laksefisker og har vært her i mer enn 20 år. Hun har den store grønne maskinen der borte ved kanten, sier han til Finnmark Dagblad, og nikker med hodet mot sør.

God service

– Tilbakemeldingene vi får tyder på at vi har en væremåte og servicementalitet som gjør at de er veldig fornøyde. En gang jeg skulle til Washington på ferie, beklaget 82-åringen seg over at hun ikke kunne gi meg haik fordi hun skulle til Canada, flirer Dahl.

Det er ganske uvanlig at det samler seg så mange som ti private fly.

Slipper laksen

Om lag halvparten av flyene denne gangen har fraktet laksefiskere – med litt mer enn noen vanlige industrilønninger – til Nordlysbyen for å jakte den verdensberømte storlaksen.

En normal pris for tre dagers fiske med to stenger (to personer) er svimlende 170.000 kroner, forteller Ivar Leinan i Alta Laksefiskeri Interessentskap (ALI) til Dagens Næringsliv.

Til alt overmål må fiskerne sette fangsten tilbake i elva.

Søker verdier

Den andre halvparten av flyene tilhører næringsliv og foretak som er i området på grunn av de store ressursene som er i Finnmark. Forekomstene av olje, gass og fisk er relativt godt kjent for investorer på finansbørsene. Nå leter myndighetene med innleide spesialtilpassede fly etter mineraler.

Det kommer også en og annen flygende turist til Alta i løpet av sommeren.

– Helt topp å ha så mye forskjellige maskiner å studere her, sier SAS-ansatt og flyentusiast Christer Hågensen.

TIPS OSS! Ser du noen næringslivstopper på Nord-Norge-ferie? Send oss gjerne et tips og/eller bilde til tips (a) nor24.no!